Meer as 100 agter tralies ná twee dae van geweldGroot skade is tydens die oproer in Johannesburg aangerig. Die nasionale gesamentlike operasionele en intelligensiestruktuur (Natjoints) het die verspreide voorvalle van geweld op verskeie plekke ten sterkste veroordeel. Meer as 110 mense is reeds in verband met dié voorvalle in hegtenis geneem. “Sedert [Sondag] is verspreide voorvalle van geweld in verskeie provinsies gepleeg wat verband hou met die vragmotorbedryf, terwyl daar in heeltemal onverwante voorvalle plundery en die beskadiging van eiendom in Johannesburg aangemeld is,” het brig. Vishnu Naidoo, nasionale polisiewoordvoerder, gesê. In KwaZulu-Natal is 20 mense aangekeer in verband met die staking in die vragmotorbedryf, terwyl meer as 90 mense in Gauteng agter tralies is nadat hulle glo winkels geplunder en eiendom beskadig het. “Die voorvalle van geweld is blote misdadigheid en moet ten sterkste veroordeel word. Die verdagtes sal in die verskillende howe verskyn op aanklagte wat poging tot moord, openbare geweld, die onwettige besit van ŉ vuurwapen en opsetlike saakbeskadiging, insluit,” het Naidoo gesê. Natjoints het ook gevra dat diegene wat skuldig bevind word, die maksimum vonnis opgelê word. Daar is intussen bykomende maatreëls ingestel om ŉ herhaling van die afgelope paar dae se gebeure te voorkom. “Terwyl bestendigheid na die geraakte gebiede teuggekeer het, is dit ontstellend dat mense aanhou om ou foto’s en video’s rond te stuur van gruwelike geweld wat weer hernieude gewelddadige reaksie kan uitlok. Sommige van dié foto’s is moontlik nie eens in Suid-Afrika geneem nie,” het Naidoo gesê. Hy het mense gevra om verantwoordelik op te tree wanneer hulle oorweeg om sulke boodskappe te versprei.